b'\n_START_ARTICLE_\nZdru\xc5\xbeitev prekmurskih Slovencev z mati\xc4\x8dnim narodom po prvi svetovni vojni\n_START_PARAGRAPH_\nZdru\xc5\xbeitev prekmurskih Slovencev z mati\xc4\x8dnim narodom po prvi svetovni vojni ali Priklju\xc4\x8ditev Prekmurja mati\xc4\x8dnemu narodu je slovenski praznik, ki ga praznujemo na 17. avgust, dan, ko je Prekmurje po dolo\xc4\x8dilih Pari\xc5\xa1ke mirovne konference pripadlo Kraljevini Srbov, Hrvatov in Slovencev, s tem pa so bili prekmurski Slovenci po stoletjih mad\xc5\xbearske oblasti znova zdru\xc5\xbeeni z mati\xc4\x8dnim narodom. Po koncu prve svetovne vojne je Prekmurje 12. avgusta 1919 zasedla jugoslovanska vojska, 17. avgusta pa je na mno\xc5\xbei\xc4\x8dnem ljudskem zborovanju v Beltincih oblast predala civilnemu upravitelju._NEWLINE_Po Zakonu o praznikih in dela prostih dnevih v Republiki Sloveniji je dr\xc5\xbeavni praznik v Republiki Sloveniji, ne pa tudi dela prost dan. Uveden je bil leta 2006, od leta 2009 se uradna dr\xc5\xbeavna proslava prireja vsakih pet let.'